वाणिज्य एवं उद्योग मंत्रालय
एपीडा ने जीसीसी देशों में मोटा अनाज के निर्यात को बढ़ावा देने के लिए लुलु हाइपरमार्केट के साथ समझौता ज्ञापन  पर हस्ताक्षर किए
अंतरराष्ट्रीय बाजारों में मोटा अनाज और मोटे अनाज के मूल्य वर्धित उत्पादों को बढ़ावा देने में मदद के लिए समझौता ज्ञापन
खाड़ी सहयोग देशों  में मोटा अनाज की निर्यात संभावनाओं का फायदा उठाने के लिए भारत सरकार के वाणिज्य मंत्रालय के तहत काम करने वाली कृषि और प्रसंस्कृत खाद्य उत्पाद निर्यात विकास प्राधिकरण  ने 21 फरवरी, 2023 को लुलु हाइपरमार्केट एलएलसी के साथ एक समझौता ज्ञापन  पर हस्ताक्षर किए हैं।
एपीडा का उद्देश्य लुलु समूह, जो एक अंतरराष्ट्रीय रिटेल हाइपरमार्केट श्रृंखला है और बहरीन, कुवैत, ओमान, कतर, सऊदी अरब और संयुक्त अरब अमीरात, मिस्र, भारत और सुदूर पूर्व में स्टोर और शॉपिंग मॉल संचालित करती है, के सहयोग से दुनिया भर में मोटे अनाज के उत्पादों और मूल्य वर्धित उत्पादों को बढ़ावा देना है ।
समझौते के अनुसार, लुलु समूह मोटे अनाज उत्पादों के लिए प्रचार से जुड़ी गतिविधियों की सुविधा प्रदान करेगा और किसान उत्पादक संगठनों, किसान उत्पादक कंपनियों, महिला उद्यमियों और स्टार्टअप से मोटे अनाज, इसके मूल्य वर्धित उत्पादों, रेडी-टू ईट उत्पादों को प्राप्त कर दुनिया भर के सामने रखने में देश की सहायता करेगा।
एपीडा उत्पाद निर्माताओं को मोटा अनाज उत्पादों के विभिन्न नमूनों को लुलु हाइपरमार्केट में भेजने की सुविधा प्रदान करेगा, जिन्हें इसके विभिन्न स्टोरों पर प्रदर्शित किया जाएगा। एपीडा, लुलु समूह के सहयोग से विभिन्न आयातक देशों की आवश्यकता के अनुसार उत्पादों की लेबलिंग में भी सहायता प्रदान करेगा।
अंतर्राष्ट्रीय मोटा अनाज वर्ष  2023 के प्रचार के लिए कार्यक्रमों की अपनी श्रृंखला के एक भाग के रूप में, एपीडा 16 अंतर्राष्ट्रीय व्यापार मेलों में मोटा अनाज के लिए निर्यात प्रोत्साहन गतिविधियों का आयोजन कर रहा है जिसमें गल्फूड 2023 भी शामिल है।
भारत ने अप्रैल-नवंबर 2022-23 के दौरान 4.605 करोड़ डालर के मोटा अनाज का निर्यात किया है और यूएई भारतीय मोटे अनाज का प्रमुख आयातक देश है। समझौता ज्ञापन पर हस्ताक्षर करने से एपीडा को 2025 तक के लिए तय किए गए 10 करोड़ डालर के मोटा अनाज और इसके मूल्य वर्धित उत्पादों के निर्यात लक्ष्य को प्राप्त करने के लिए पश्चिम एशियाई देशों में मोटे अनाज और इसके मूल्य वर्धित उत्पादों के निर्यात को बढ़ावा देने की रणनीति में मदद मिलेगी।
समझौता ज्ञापन पर एपीडा के अध्यक्ष डॉ. एम अंगमुथु, भारत के महावाणिज्यदूत डॉ. अमन पुरी और लुलु समूह के चेयरमैन और प्रबंध निदेशक श्री एम.ए. यूसूफ अली की मौजूदगी में एपीडा के निदेशक डॉ. तरुण बजाज और लुलु समूह के मुख्य परिचालन अधिकारी श्री सलीम वीआई ने हस्ताक्षर किए।
इस अवसर पर बोलते हुए, एपीडा के अध्यक्ष श्री एम अंगमुथु ने कहा, "अंतर्राष्ट्रीय बाजार में मोटे अनाज को बढ़ावा देना माननीय प्रधान मंत्री श्री नरेन्द्र मोदी का एक मिशन और उनकी सोच है। एपीडा की टीम दुनिया भर में भारत के मोटे अनाज को बढ़ावा देने के लिए निर्यातकों, मोटे अनाज के उत्पादकों, महिला एफपीओ आदि को सभी आवश्यक सहायता प्रदान करने के लिए तैयार है।”
मोटे अनाज और मोटे अनाज के मूल्य वर्धित उत्पादों के निर्यात को आगे बढ़ाने के लिए खरीदारों, विक्रेताओं, उत्पादकों के बीच समन्वय पर जोर देते हुए श्री अंगमुथु ने कहा, “यह हमारे निर्यात को बढ़ावा देने का एक अच्छा अवसर है क्योंकि भारत में मोटे अनाज की कई विशिष्ट पारंपरिक किस्में हैं जिन्हें स्वास्थ्य के प्रति जागरुक लोग काफी पसंद करते हैं। मोटे अनाज के निर्यात से किसानों की आय बढ़ाने में मदद मिलेगी।”
एपीडा ने दक्षिण अफ्रीका, जापान, दक्षिण कोरिया, इंडोनेशिया, सऊदी अरब, सिडनी, जर्मनी, यूनाइटेड किंगडम और संयुक्त राज्य अमेरिका में कुछ महत्वपूर्ण फूड शो, ग्राहक विक्रेता बैठकें और रोड शो में भारत के विभिन्न हितधारकों की भागीदारी की सुविधा प्रदान करने के द्वारा मोटा अनाज के लिए प्रचार गतिविधियों को आयोजित करने की भी योजना बनाई है।
भारतीय मोटे अनाज के प्रचार के हिस्से के रूप में, एपीडा ने मोटे अनाज और इसके मूल्य वर्धित उत्पाद को विभिन्न वैश्विक प्लेटफार्मों जैसे कि फूडेक्स, सियोल फूड एंड होटल शो, सऊदी एग्रो फूड, सिडनी  में फाइन फूड शो, बेल्जियम के फूड एंड बेवरेजेज शो, जर्मनी का बायोफच और अनुगा फूड फेयर, सैन फ्रांसिस्को का विंटर फैंसी फूड शो आदि में प्रदर्शित करने की योजना बनाई है।
यह अनुमान लगाया गया है कि मोटा अनाज का बाजार 9 अरब डालर से अधिक के अपने वर्तमान बाजार मूल्य से बढ़कर 2025 तक 12 अरब डालर से अधिक का हो सकता है।
सरकार रेडी टू ईट  और रेडी टू सर्व  श्रेणी जैसे नूडल्स, पास्ता, ब्रेकफास्ट सीरियल्स मिक्स, बिस्कुट, कुकीज, स्नैक्स, मिठाइयां आदि में मूल्यवर्धित उत्पादों के निर्यात को बढ़ावा देने के लिए स्टार्टअप्स को भी आगे ला रही है।
डीजीसीआईएस के आंकड़ों के अनुसार, भारत ने वित्तीय वर्ष 2021-22 में मोटे अनाज के निर्यात में 8.02% की वृद्धि दर्ज की, इस दौरान मोटे अनाज का निर्यात पिछले वर्ष की समान अवधि के दौरान 147,501.08 मीट्रिक टन के मुकाबले 159,332.16 मीट्रिक टन था।